Eric von Troil

Erik (Eric) Werner Samuel von Troil (8. syyskuuta 1865 Vaasa – 8. toukokuuta 1937 Vaasa) oli suomalainen kihlakunnantuomari, laamanni, vapaaherra, valtiopäivämies ja ruotsalaisen kansanpuolueen kansanedustaja.

Von Troilin vanhemmat olivat senaattori, salaneuvos, vapaaherra Axel Gustaf Samuel von Troil ja Fredrika Elisabeth Bergbom. Hän pääsi ylioppilaaksi Helsingin yksityislyseosta  1883 ja valmistui filosofian kandidaatiksi 1885, molempien oikeuksien kandidaatiksi 1890 sekä sai varatuomarin arvon 1892.

Von Troil oli Kaskisten pormestarina 1893–1895, 3. Vaasan suomalaisen tarkk'ampujapataljoonan sotatuomarina 1896–1900 ja Vaasan kaupunginvoutina 1897–1899. Hän oli Vaasan hovioikeudessa kanslistina 1899, ylimääräisenä viskaalina 1899–1900 ja sitten notaarina. Ensimmäisen sortokauden aikana hänet erotettiin notaarin virasta ja karkotettiin maasta 1900–1903. Von Troilista tuli uudelleen Vaasan hovioikeuden notaari 1906–1907 ja hän oli sittemmin Vaasan hovioikeudessa asessorina 1907–1917 sekä hovioikeudenneuvoksena 1917–1923. Viimeksi von Troil oli Närpiön tuomiokunnan tuomarina 1923–1936. Von Troil sai laamannin arvon 1931.

Von Troil edusti aatelissäädyssä sukuaan valtiopäivillä 1899 ja 1905–1906. Hän oli ruotsalaisen kansanpuolueen kansanedustajana 1908–1917 edustaen Vaasan läänin pohjoista vaalipiiriä 1908–1910 ja Vaasan läänin eteläistä vaalipiiriä 1910–1917. Hän oli eduskunnan maatalousvaliokunnan puheenjohtajana 1910. Von Troil oli Vaasan kaupunginvaltuuston jäsen ja Pohjanmaan ruotsalaisen maanviljelysseuran puheenjohtaja.

Lähteet 

Suomalaiset juristit
Suomalaiset aateliset
Suomen suuriruhtinaskunnan aatelissäädyn valtiopäivämiehet
Suomen ruotsalaisen kansanpuolueen poliitikot
Kansanedustajat
Vaasan kaupunginvaltuutetut
Vaasan läänin pohjoinen vaalipiiri
Vaasan läänin eteläinen vaalipiiri
Kaskisten pormestarit ja kaupunginjohtajat
Vuonna 1865 syntyneet
Vuonna 1937 kuolleet